**DÖNTÉS**

**„Biharkeresztes Város Önkormányzata - óvoda, iskola, bölcsőde közétkeztetése és az idősek szociális étkeztetése” tárgyú beszerzési eljárás**

A Közbeszerzési szaktanácsadó 2025. július 15-i javaslatai alapján, mint döntéshozó a következő

***döntéseket hozom***:

***Eljárási döntés:***

Ajánlatkérő az alábbi alkalmassági minimumkövetelményeket írta elő a felhívásban:

**Műszaki alkalmassági minimumkövetelmények:**

**M/1**. Alkalmatlan az ajánlattevő, ha nem rendelkezik az Ajánlati Felhívás megküldésétől visszafelé számított három évből (36 hónapból) legalább 100 000 adag közétkeztetési szolgáltatás nyújtására vonatkozó, minimum 10 hónapon keresztül, szerződésszerűen teljesített **referenciával**. Az alkalmassági követelménynek való megfelelés maximum 2 referenciával teljesíthető.

**M/2.** Alkalmatlan az ajánlattevő, ha nem rendelkezik az alábbi, szerződés teljesítése során igénybe venni kívánt **szakemberrel**:

- legalább 1 fő élelmezésvezető végzettségű szakemberrel, aki rendelkezik legalább 24 hónap közétkeztetés területén élelmezésvezetőként szerzett szakmai tapasztalattal.

- legalább 1 fő diétás szakács és/vagy dietetikus végzettségű szakemberrel, aki rendelkezik legalább 24 hónap

közétkeztetés területén diétás szakácsként/dietetikusként szerzett szakmai tapasztalattal.

**M/3**. Alkalmatlan az ajánlattevő, ha a nyilatkozata alapján nem rendelkezik a **HACCP** rendszer

üzemelését biztosító tanúsítvánnyal, vagy egyenértékű tanúsítvánnyal, vagy az egyenértékű

minőségbiztosítási intézkedések egyéb bizonyítékaival.

**M/4**. Alkalmatlan az ajánlattevő, ha a nyilatkozata alapján nem rendelkezik legalább **3 db** az ajánlattétel szerinti élelmiszer termékek szállítására alkalmas, a hatályos jogszabályokban meghatározott követelményeket teljesítő a 852/2004. EK rendeletben meghatározott követelményeket teljesítő **szállító járművel**, továbbá nyilatkozatában vállalja, hogy a fentiek szerinti megfelelő szállítóeszközzel a szerződés időtartama alatt folyamatosan, megszakítás nélkül rendelkezni fog.

**Szakmai alkalmassági minimumkövetelmények:**

**SZ/1.** Alkalmatlan az Ajánlattevő a szerződés teljesítésére, ha nem rendelkezik aktív, a közétkeztetési tevékenységre vonatkozó, az élelmiszerláncról és hatósági felügyeletéről szóló

2008. évi XLVI. törvény szerinti **FELIR** **azonosítóval**.

**SZ/2**. Alkalmatlan az Ajánlattevő a szerződés teljesítésére, ha nem rendelkezik legalább egy főzőkonyhával, amely rendelkezik főzőkonyha létesítmény(ek)re vonatkozó, az élelmiszerláncról és hatósági felügyeletéről szóló **2008. évi XLVI. törvény 23. § (5) bekezdése**

**szerinti 3 évnél nemrégebbi minősítéssel.**

**Pénzügyi alkalmassági minimumkövetelmények:**

**P/1.** Alkalmatlan az ajánlattevő, ha az Ajánlati Felhívás megküldésének napját megelőző üzleti évben (2024.) az általános forgalmi adó nélkül számított beszerzés tárgyából (közétkeztetés) származó **árbevétele** nem haladta meg a nettó 80 000 000,- Ft-ot.

Ajánlatkérő azért tartotta elengedhetetlennek a fenti alkalmassági követelmények előírását, mert ezek a feltételek biztosítják, hogy a kiválasztott szolgáltató képes legyen **megbízhatóan, minőségi, élelmiszerbiztonsági és jogszabályi szempontból is megfelelő közétkeztetési szolgáltatást nyújtani.**

**Ezek a követelmények együttesen biztosítják, hogy a szolgáltató rendelkezzen a szükséges tapasztalattal és kapacitással (M/1), megfelelő szakértelemmel rendelkező személyzet álljon rendelkezésre (M/2), az élelmiszerbiztonsági előírásoknak maximálisan megfeleljen (M/3), a logisztikai infrastruktúra (szállítás) a jogszabályi előírásoknak megfelelő és biztonságos legyen (M/4). A szolgáltató jogi és hatósági szempontból is megfeleljen (SZ/1, SZ/2), illetve pénzügyileg stabil legyen a feladat ellátásához (P/1).**

**Ezek a komplex feltételek a közétkeztetésben résztvevő személyek – különösen a gyermekek, idősek – egészségének és biztonságának garantálását szolgálják. A minőségi és biztonságos közétkeztetés alapvető közegészségügyi és jóléti szempontból is.**

***I. AZ AJÁNLATOK ÉRVÉNYESSÉGE:***

Ajánlatkérő 2025. július 04. napján 1. sz. hiánypótlási felhívást küldött a **Sörpark Kft.**, **(4031 Debrecen, Árvalányhaj utca 10.)** és **Csengeri Sándor** **egyéni vállalkozó**, **(4122 Gáborján, Bajcsy utca 43.)** részére, melynek határideje 2025. július 09. (szerda) 12.00 óra volt.

A hiánypótlási felhívásban foglaltakat a **Sörpark Kft.**, **(4031 Debrecen, Árvalányhaj utca 10.)** és **Csengeri Sándor egyéni vállalkozó, (4122 Gáborján, Bajcsy utca 43.)** határidőben teljesítette.

Ajánlatkérő 2025. július 14. napján 2. sz. hiánypótlási felhívást küldött a **Sörpark Kft.**, **(4031 Debrecen, Árvalányhaj utca 10.)** és **Csengeri Sándor** **egyéni vállalkozó**, **(4122 Gáborján, Bajcsy utca 43.)** részére, melynek határideje 2025. július 15. (kedd) 16.00 óra volt.

A hiánypótlási felhívásban foglaltakat a **Sörpark Kft.**, **(4031 Debrecen, Árvalányhaj utca 10.)** és **Csengeri Sándor egyéni vállalkozó, (4122 Gáborján, Bajcsy utca 43.)** határidőben teljesítette.

**1.) Érvényes, megfelelő ajánlat:**

A bontást követően Dr. Berecz Orsolya Zsuzsa közbeszerzési szaktanácsadó megvizsgálta mindkét ajánlattevő ajánlatát és a hiánypótlási felhívás kiküldésére került sor.

A hiánypótlás beadását követően az eljárást megindító felhívásban szereplő megfelelőségi és érvényességi szempontok és alkalmassági követelmények alapján Dr. Berecz Orsolya Zsuzsa megállapította, hogy beszerzési-jogi szempontból a **Sörpark Kft.**, **(4031 Debrecen, Árvalányhaj utca 10.)** ajánlata hiánypótlást követően hiánytalan.

Ajánlatkérő ellenőrizte a kizáró okok hiányát a rendelkezésre álló elektronikus nyilvántartásokból is, és megállapította, hogy a **Sörpark Kft.**, **(4031 Debrecen, Árvalányhaj utca 10.)** Ajánlattevő nem tartozik az eljárást megindító felhívásban előírt kizáró okok hatálya alá, ajánlata beszerzési-jogi szempontból megfelelő, érvényes, az előírt alkalmassági követelményeknek maradéktalanul megfelel, valamennyi szükséges irat benyújtásra került.

Ajánlatkérő megvizsgálta a benyújtott dokumentumokat, és megállapította, hogy a beadott nyilatkozat alátámasztja a 3. értékelési részszempontra tett megajánlást, valamint az alkalmassági követelményeknek való megfelelést.

**Megállapítható volt, hogy a legjobb ár-érték arányt megjelenítő értékelési szempont alapján a Sörpark Kft., (4031 Debrecen, Árvalányhaj utca 10.) tette az egyetlen érvényes ajánlatot.**

**2.) Érvénytelen ajánlat:**

**Csengeri Sándor egyéni vállalkozó, (4122 Gáborján, Bajcsy utca 43.):**

Ajánlatkérő az ajánlati felhívásban az alábbi pénzügyi alkalmassági követelményt írta elő:

**Pénzügyi alkalmassági minimumkövetelmények igazolási módja:**

P/1. Az ajánlattevőnek nyilatkoznia kell az Ajánlati Felhívás megküldésének napját megelőző

utolsó mérlegfordulónappal lezárt üzleti év (2024.) vonatkozásában a beszerzés tárgya (közétkeztetés) szerinti - általános forgalmi adó nélkül számított – árbevételéről.

**Pénzügyi alkalmassági minimumkövetelmények:**

P/1. ***Alkalmatlan az ajánlattevő, ha az Ajánlati Felhívás megküldésének napját megelőző üzleti évben (2024.) az általános forgalmi adó nélkül számított beszerzés tárgyából (közétkeztetés) származó árbevétele nem haladta meg a nettó 80 000 000,- Ft-ot***.

Ajánlattevő benyújtotta a nyilatkozatát, mely alapján a 2024. évi árbevétele 75 351 182 Ft volt. Ajánlatkérő a megadott adatot ellenőrizte a közhiteles nyilvántartásokban, és megállapította annak hitelességét.

Mivel Csengeri Sándor árbevétele alacsonyabb volt az előírt nettó 80 000 000 Ft-os minimumkövetelménynél, az Ajánlatkérő felvilágosításkérést küldött neki az alkalmassági követelményeknek való megfelelés tisztázására, melyre Ajánlattevő az alábbi nyilatkozatot nyújtotta be:

*„2024. évben azért nem értem el a 80 millió forintos árbevételt, mert Mezősas Önkormányzattal a szerződésem 2024.09.01-től volt érvényes. Ha a 2024. évet végig én teljesítettem volna az Önkormányzat részére, akkor az árbevételem lényegesen meghaladta volna a 80 millió forintot.”*

Ajánlatkérő alapvető feladata a **szerződés biztonságos és stabil teljesítésének garantálása**. Ennek érdekében az alkalmassági követelmények egy olyan minimum elvárás-rendszert képviselnek, amelyek célja a feladat elvégzésére gazdaságilag és pénzügyileg nem képes gazdasági szereplők kiszűrése. **Az előírt árbevételi küszöb nem csupán egy önkényesen meghatározott szám, hanem egy olyan indikátor, amely a korábbi üzleti tevékenység nagyságrendje alapján ad támpontot a vállalkozás pénzügyi stabilitásáról és a hasonló méretű feladatok kezelésének képességéről.**

**Ajánlatkérő álláspontja szerint Ajánlattevő magyarázata, miszerint egy másik önkormányzattal kötött szerződése csak az év egy részében volt érvényes, nem felel meg az alkalmassági követelmény céljának.** **Az előírt minimumküszöb a ténylegesen realizált árbevételen alapul, nem pedig feltételezett, potenciális jövőbeli vagy korábbi teljesítményen**. A cél az aktuális és bizonyítható pénzügyi helyzet felmérése, amely objektíven mutatja a vállalkozás teherbírását. A feltételezésekre épülő magyarázatok nem helyettesíthetik az objektív számadatokat, amelyek a pénzügyi stabilitást hivatottak igazolni.

Ajánlatkérő a 2. sz. hiánypótlási felhívásban a következő hiányok pótlására hívta fel az ajánlattevőt:

„3.) Az Ajánlatkérő dokumentum 4. pontja az alábbiakat is előírta:

*„Tálalókonyha és étkező kialakítása:*

*Ajánlattevő vállalja, hogy a tálalókonyhát 2025. október 15. napjáig a vonatkozó jogszabályok szerint felújítja. Az Ajánlattevőnek rendelkeznie kell két engedélyezett konyhával, és a konyhákhoz*

*tartozó teljes felszereléssel, továbbá vállalja, hogy 2025. szeptember 1. napjáig a szükséges működési engedélyekkel is rendelkezni fog a konyhákra. A tálalókonyhai szolgáltatás teljesítési helye: Biharkeresztes, Ady Endre u. 10. (Évapresszó)”*

Kérjük, szíveskedjenek bemutatni és dokumentummal is alátámasztani, hogy a teljesítés során ez hogyan és milyen formában történne meg tekintettel a vonatkozó közétkeztetési jogszabályi előírásokra és a szerződés tervezetben foglalt kötelezettségekre. Kérjük, hogy a bemutatás terjedjen ki részletesen az ajánlattevő pénzügyi stabilitásának alátámasztására, tekintettel arra, hogy a 2024. évi árbevétele nem érte el az alkalmassági követelményben előírt minimum összeget sem.

Ha és amennyiben szolgáltatóváltásra kerülne sor, akkor hogyan és milyen formában, milyen pénzeszközökkel tervezi kialakítani az előírt 2 db konyhát teljes felszereléssel, működési engedélyekkel 2025. szeptember 1. napjáig. A bemutatás részletesen terjedjen ki arra is továbbá, hogy hogyan tervezi megoldani 2025. október 15. napjáig az ingatlan felújítását is a tálalókonyhai szolgáltatás szerződésszerű teljesítéséhez.

A bemutatás részletesen terjedjen ki arra is, hogy a szerződés 2.3. pontja szerint vállalkozónak szerződéses feladatai teljesítését a hatályba lépés napján, vagyis 2025. augusztus 1. napjától meg kell kezdenie.

4.) Az Ajánlatkérő dokumentum 12. pont:

**Szakmai alkalmassági minimumkövetelmények az alábbiakat írta elő:**

„SZ/2. Ajánlattevőnek igazolnia kell, hogy rendelkezik legalább egy főzőkonyhával, amely rendelkezik főzőkonyha létesítmény(ek)re vonatkozó, az élelmiszerláncról és hatósági felügyeletéről szóló 2008. évi XLVI. törvény 23. § (5) bekezdése szerinti valamennyi utolsó, de 3 évnél nem régebbi minősítéssel és be kell mutatnia a minősítés eredményeit. Ajánlattevő az alkalmasság igazolása körében köteles csatolni az élelmiszerláncfelügyeleti szerv főzőkonyhára vonatkozó minősítésének másolatát.”

Az Ajánlat erre vonatkozóan nem tartalmaz dokumentumot, ezért kérjük hiánypótlás keretében történő csatolását.

5.) Az Ajánlatkérő dokumentum 12. pont Műszaki alkalmassági minimumkövetelmény M2.) alkalmassági követelmény esetében előírta, hogy a nyilatkozatnak tartalmaznia kell legalább azt, hogy melyik szakembert az ajánlati felhívás melyik pontja szerinti alkalmassági minimumkövetelmény tekintetében kívánja ajánlattevő a szerződés teljesítésébe bevonni.

Varga Gyuláné élelmezésvezető tekintetében a nyilatkozat ezt a követelményt nem tartalmazza, kérjük hiánypótlás keretében történő pótlását.

6.) Az Ajánlatkérő dokumentum 12. pont Műszaki alkalmassági minimumkövetelmény

M2.) alkalmassági követelmény esetében előírta, hogy

„M/2. Alkalmatlan az ajánlattevő, ha nem rendelkezik az alábbi, szerződés teljesítése során igénybe venni kívánt szakemberrel:

- legalább 1 fő élelmezésvezető végzettségű szakemberrel, aki rendelkezik legalább 24 hónap közétkeztetés területén élelmezésvezetőként szerzett szakmai tapasztalattal.

- **legalább 1 fő diétás szakács és/vagy dietetikus végzettségű szakemberrel**, aki rendelkezik **legalább 24 hónap közétkeztetés területén diétás szakácsként/dietetikusként szerzett szakmai tapasztalattal.”**

Az Ajánlattevő nem mutatott be az ajánlatban olyan szakembert, akinek van diétás szakács és/vagy dietetikus végzettsége, aki rendelkezik **legalább 24 hónap közétkeztetés területén diétás szakácsként/dietetikusként szerzett szakmai tapasztalattal.**

Varga Gyuláné szakembert élelmezésvezető végzettséggel mutatta be Ajánlattevő.

Rajta kívül más személy nem került az ajánlatban bemutatásra az előírtak szerint. A szakemberek között az átfedés lehetőségét Ajánlatkérő nem tette lehetővé az Ajánlatkérés során.

A fentiek alapján kérjük hiánypótlás keretében bemutatni az alábbiakat:

**legalább 1 fő diétás szakács és/vagy dietetikus végzettségű szakemberrel**, aki rendelkezik **legalább 24 hónap közétkeztetés területén diétás szakácsként/dietetikusként szerzett szakmai tapasztalattal.”**

Az alkalmassági követelmény igazolási módja tekintetében az Ajánlatkérési dokumentum az irányadó.”

A hiánypótlás 1. és 2. pontjának Ajánlattevő eleget tett.

A hiánypótlás 3. pontjának vonatkozásában Ajánlattevő egy nyilatkozatot nyújtott be, miszerint a tálalókonyha kialakítását vállalja, azonban ennek alátámasztásául semmilyen dokumentumot nem nyújtott be, amely alapján Ajánlatkérő minden kétséget kizáróan meg tudott volna győződni arról, hogy a benyújtott ajánlat alapján a szerződésszerű teljesítés biztosítva lesz.

A hiánypótlás 4. pontját Ajánlattevő nem teljesítette, ezzel a **Szakmai alkalmassági minimumkövetelménynek (SZ2) nem felel meg.**

A hiánypótlás 5. és 6. pontját Ajánlattevő nem teljesítette, így a **Műszaki alkalmassági minimumkövetelménynek (M2) nem felel meg.**

Ajánlatkérő számára alapvető feltétel volt, hogy **stabil pénzügyi helyzettel rendelkező Ajánlattevővel köthessen szerződést**, ennek tükrében került előírásra az Ajánlattevők tényleges pénzügyi helyzetének mérésére, esetleges szűrésére szolgáló gazdasági és pénzügyi alkalmassági minimumkövetelmény

Jelentősséggel bírt a stabil pénzügyi helyzet, a tekintetben is, hogy a szerződés tárgya, a közétkeztetés egy kiemelt jelentőségű közérdeket szolgáló tevékenység, amely alapvetően befolyásolja a szolgáltatást igénybe vevő személyek (pl. gyermekek, idősek) ellátását és jóllétét. Egy pénzügyileg instabil szolgáltató működési zavarai súlyos következményekkel járhatnak a rászorulók ellátásában. A szerződés speciális feltétele volt, hogy a nyertes ajánlattevőnek kell előfinanszíroznia a tálalókonyha kialakítását. Ez jelentős pénzügyi terhet ró a szolgáltatóra, és egy olyan beruházás, amelynek megvalósulását a pénzügyi alkalmassági előírás hivatott garantálni. Egy alacsonyabb árbevételű, potenciálisan instabil vállalkozás számára ez a kötelezettség aránytalanul nagy kockázatot jelenthet, veszélyeztetve a projekt sikeres megvalósulását.

**Mivel Csengeri Sándor egyéni vállalkozó a ténylegesen realizált és közhiteles nyilvántartásban ellenőrizhető árbevételével nem érte el az ajánlati felhívásban előírt pénzügyi alkalmassági minimumot, és a hiánypótlás keretében beadott magyarázata sem változtatta meg az objektív adatokon alapuló megállapítást, továbbá az SZ2.) szakmai és az M2.) műszaki alkalmassági minimumkövetelményeknek sem felel meg, Ajánlatkérő az ajánlatát érvénytelennek nyilvánítja, mivel a szerződés teljesítésére való alkalmassága a benyújtott iratok alapján nem állapítható meg és nem csatolt be olyan iratokat, amely alapján Ajánlatkérő minden kétséget kizáróan meg tudott volna győződni arról, hogy a benyújtott ajánlat alapján a szerződésszerű teljesítés biztosítva lesz.**

***Érdemi döntés:***

***II. AZ ELJÁRÁS EREDMÉNYE:***

Az eljárást eredményessé nyilvánítom, mivel a rendelkezésre álló forrás elegendő pénzügyi fedezetet biztosít az ajánlati árra. Továbbá a szerződés megköthető az összességében legelőnyösebb, egyetlen érvényes ajánlatot tett ajánlattevővel az alábbi ajánlati értékekkel:

1. **sz. ajánlattevő: Sörpark Kft.**, 4031 Debrecen, Árvalányhaj utca 10.

|  |  |
| --- | --- |
| **Értékelési szempont** | **Megajánlás** |
| **Ajánlati összár (nettó Forint 1 évi mennyiségre, összesen) (nettó HUF)** | **nettó 56 540 827,- Ft** |
| **Az ételkészítés és a tálalás helye közötti minél rövidebb szállítási időtartam (perc) (ajánlati elem maximum értéke: 60 perc, ajánlati elem értékelés során eltérő ponttal értékelt legkedvezőbb szintje: 10 perc)** | **10 perc** |
| **Rendelkezik-e a NÉBIH szabályainak megfelelő élelmezési programmal? (igen/nem)** | **igen/nem** |

Felkérem az eljárásba bevont közbeszerzési szaktanácsadót, hogy a döntésnek megfelelően értesítse az ajánlattevőt a beszerzési eljárás lezárásáról.

Biharkeresztes, 2025. július 16.

|  |  |
| --- | --- |
|  | …………………………………………… |
|  | **Dani Béla Péter** |
|  | polgármester |
|  | Biharkeresztes Város Önkormányzata |